Edmundas Seilius

Edmundas Seilius (g. 1975 m. Marijampolėje) – Lietuvos operos dainininkas (lyrinis tenoras), Lietuvos nacionalinio operos ir baleto teatro solistas.

Biografija 
Nuo pirmos klasės dainavo berniukų choro „Vyturėlis“, 7 metus lankė muzikos mokyklą, mokėsi groti smuiku bei fortepijonu. Tais pačiais metais baigė pagrindinę mokyklą bei smuiko specialybę Marijampolės muzikos mokykloje, dainuodavo solo moksleivių rūmuose. Konkurso „Dainų dainelė“ laureatas, diplomantas. Būdamas 15–16 metų, vykstant balso mutacijai, kuomet negalėjo dainuoti lūžtančiu – aukštu diskanto – balsu, kūrė dainas (žodžius ir muziką).

Baigęs Marijampolės Jono Totoraičio vidurinę mokyklą, studijavo ir baigė Lietuvos muzikos ir teatro akademijoje prof. Vytauto Juozapaičio dainavimo klasę, gavęs magistro laipsnį. Kiti vokalo pedagogai – Bronius Tamašauskas, Arūnas Malikėnas. Gavęs universitetų stipendijas, išlaikęs egzaminą anglų kalba, po 1 metus studijavo prestižiniame JAV Dalaso muzikos universitete (SMU-Dallas) bei Bostono konservatorijoje (NEC-Bostonas), dirbo JAV.

2007–2008 m. sezoną dirbo Reino nacionalinėje operoje (Strasbūras, Prancūzija). Aukštai įvertintas už puikią tartį prancūzų kalba komiškoje operoje „L’Etoile“ – „Žvaigždė“ (joje kuriamas personažas prancūziškai kalbėjo net 40 minučių). Dalyvavo meistriškumo kursuose su pasaulinėmis žvaigždėmis Katia Ricciarelli, Gaetano Bardini, Michael Paul, Robin Legatte, Ruta Schlegel, Pierre Vallet, Waldemar Wild. Koncertavo, gastroliavo ir dirbo JAV, Vokietijoje, Prancūzijoje, Lenkijoje, Japonijoje, Vengrijoje.

2008 m. rugsėjo – gruodžio mėn. dalyvavo LTV muzikiniame projekte „Triumfo arka“. Iškart patekęs į dalyvių dešimtuką, varžėsi dėl „auksinio balso“ titulo. Tapo II–ojo turo 2–ąją savaitę (spalio 18 d.), III–ojo turo 2–ąją savaitę (lapkričio 8 d.) bei III–ojo turo absoliučiu lyderiu (susumavus visų 3 savaičių rezultatus), taip pat finalinio turo I–ojo pusfinalio (gruodžio 13 d.) lyderiu. II–ajame pusfinalyje (gruodžio 20 d.) lyderiu netapo, nors ir surinko vienodą balų skaičių su 10 metų jaunesniu Liudu Mikalausku, sulaukusiu daugiau žiūrovų balsų. Finale (gruodžio 27 d.) taip pat surinko vienodą balų skaičių, tačiau žiūrovų balsai lėmė pergalę L. Mikalauskui.

2010 m. sausio – kovo mėn. kartu su Marijampolės choru dalyvavo TV3 muzikiniame projekte „Chorų karai“ ir laimėjo 2–ą vietą. 2011 m. tapo šio projekto komisijos nariu.

Vedęs, žmona – operos solistė Kristina Zmailaitė (sopranas), dukra Barbora.

Kalba bei dainuoja vokiečių, anglų, prancūzų, rusų bei lenkų kalbomis.

Vaidmenys 
 Leopoldas – J. F. Halévy operoje „Žydė“
 Nemorinas – G. Donizetti operoje „Meilės eliksyras“ (Kauno muzikinis teatras, LNOBT)
 Romeo – C. Gounod operoje „Romeo ir Džiuljeta“ (Kauno muzikinis teatras)
 Pangas – G. Puccini operoje „Turandot“ (LNOBT)
 Jurgelis – B. Dvariono operoje „Dalia“ (LNOBT)
 Rinučis – G. Puccini operoje „Džanis Skikis“ („Majestic„, JAV)
 Kamilis – F. Lehar operetėje „Linksmoji našlė“ (LNOBT)
 Alfredas – G. Verdi operoje „Traviata“ (Amarillo Opera, JAV, LNOBT)
 Hercogas – G. Verdi operoje „Rigoletas“
 Adolfas – S. Sondheim miuzikle „Svynis Todas: demonas kirpėjas“ („Bohemiečiai“)
 Rudolfas – G. Puccini operoje „Bohema“ („Bohemiečiai“)
 Kasijus – G. Verdi operoje „Otelas“ (LNOBT)

Citatos 
 Apie tikslus „Triumfo arkoje“: „Mano tikslas – žmones supažindinti su nuostabia, gyvai atliekama, kuo įvairesne klasikine muzika. Jos blyksnis scenoje vis kitoks, ir tai mane ir, manau, kitus labiausiai žavi. Daug faktorių lemia to blyksnio kaitą: ir solisto vidinė būsena, ir kitkas. Šios gražios muzikos, arba tikrojo meno, esmė – tyri jausmai, žmoniškųjų vertybių išaukštinimas.“
 „Ne publikos kaltė, jei jos mažai susirinko – kartais mieliau saujelei dainuoti, jei matai, kad to jai reikia. Tada solistas ir publika apsikeičia gerąja energija. Gal man sekasi, kad dažnai jaučiu šį ryšį. Mielai sutinku koncertuoti Lietuvoje, nors negaunu už tai didelio atlygio – noriu atnešti žmonėms dalelę gerumo, šviesos“.

Šaltiniai

Nuorodos 
 Biografija 
 Edmundo Seiliaus biografija  

Lietuvos operos dainininkai
Tenorai